
Samráðsgátt stjórnvalda 

Reykjavík, 4. mars 2024

Efni: Umsögn Nasdaq Iceland um áformaskjal, mál nr. S-45/2024, breytingar á lögum nr. 129/1997 (fjárfestingarheimildir lífeyrissjóða)
Nasdaq Iceland (Kauphöllin) þakkar fyrir tækifærið til að koma á framfæri sjónarmiðum sínum við áformaskjal stjórnvalda í máli nr. S-45/2024. sem snýr að rýmkun heimilda lífeyrissjóða til að fjárfesta í hlutafélögum eða sjóðum sem eru ekki í viðskiptum á skipulegum markaði og sem hafa það að meginstarfsemin að fjárfesta í íbúðarhúsnæði sem ætlað er til langtímaleigu til einstaklinga til fastrar búsetu.
Kauphöllin telur að svo stöddu ekki ástæðu til að gera athugasemd við áformaskjalið. Um er að ræða afmarkaða útvíkkun á fjárfestingarheimildum lífeyrissjóða, m.a. á þeim grunni að lífeyrissjóðum er nú þegar heimilt að fjárfesta með beinum hætti í fasteignum. Eins og rakið er í áformaskjalinu hentar það lífeyrissjóðum ekki endilega að vera beinir eigendur fasteigna, þar sem þeir þyrftu sjálfir að vera leigusalar og sinna þeirri þjónustu sem því fylgir með tilheyrandi rekstrarkostnaði. Það má því segja að um sé að ræða nýja, og mögulega skilvirkari, útfærslu á fjárfestingarheimild sem nú þegar er til staðar. 
Að því sögðu hvetur Kauphöllin lífeyrissjóði til að huga vel að þeirri fjárfestavernd sem fæst með töku til viðskipta, óháð útfærslu fjárfestingarheimilda. Ferlið við töku til viðskipta (skráningarferlið) er ítarlegt og felur í sér umfangsmikla rýni ráðgjafa, Kauphallarinnar, fjárfesta og eftir atvikum Fjármálaeftirlits Seðlabankans á starfsemi viðkomandi útgefanda, stjórnarháttum, ferlum og helstu áhættum. Jafnvel þó skráning eigi sér í einhverjum tilfellum stað eftir fjárfestingu lífeyrissjóða liggur yfirleitt fyrir við þá fjárfestingu að til skráningar muni koma síðar og því ljóst að viðkomandi útgefandi muni í náinni framtíð þurfa að uppfylla kröfur markaðarins, sem skapar mikið aðhald. 
Möguleikinn á seljanleika getur svo skipt enn meira máli, þegar fram líða stundir. Jafnvel þó fjárfestingar í íbúðarhúsnæði sem ætlað er til langtímaleigu til einstaklinga til fastrar búsetu geti í eðli sínu talist langtímafjárfesting getur taka til viðskipta engu að síður skapað mikilvægan seljanleika. Aðstæður geta breyst mjög óvænt og möguleikinn á því að losa sig úr fjárfestingu vegna nýrra upplýsinga eða breytinga á afstöðu hlýtur alltaf að vera lykilatriði fyrir lífeyrissjóði með ríka umboðsskyldu. Taka til viðskipta stuðlar að gagnsæi og jöfnu aðgengi fjárfesta að upplýsingum og býr til vettvang til að eiga slík viðskipti. 
Í umsögn Landssamtaka lífeyrissjóða (LL) við áformaskjalið eru stjórnvöld hvött til þess að gera áðurnefndar breytingar á fjárfestingarheimildum lífeyrissjóða með sem almennustum hætti. Er m.a. lagt til að heimild til fjárfestinga verði almennari hvað varðar starfsemi viðkomandi félaga eða sjóði um sameiginlega fjárfestingu. Kauphöllin fagnar því að rýnt verði með almennari hætti í fjárfestingarheimildir lífeyrissjóða. Lífeyrissjóðir eru ábyrgir fyrir því að fjárfesta bróðurparti sparnaðar landsmanna og því getur skipt miklu máli fyrir uppbyggingu innlends fjármálamarkaðar og blómlegt atvinnulíf í hvaða farveg þeim sparnaði er beint. Kauphöllin hvetur því til þess að frekari endurskoðun á fjárfestingarheimildum lífeyrissjóða en lagt er upp með í áformaskjalinu verði gerð að sjálfstæðu máli svo hægt verði að greina allt umhverfið og áhrif mögulegra breytinga með heildstæðari hætti.
Kauphöllin er fús til frekari umræðu og samstarfs um ofangreint mál.

Virðingarfyllst,
[image: ÁSK undirskrift]
Árnína Steinunn Kristjánsdóttir, 
yfirlögfræðingur Nasdaq á Íslandi. 

